
A kiszáradás hosszának hatása a kisvízfolyások makroszkopikus vízi gerinctelen közösségeire

A klímaváltozás miatt a szélsőséges környezeti hatások egyre gyakoribbá válhatnak, melynek eredményeképpen a felszíni vizekben villámáradások, vagy éppen a kiszáradásuk figyelhető meg. A hazai vízügyi gyakorlatban a vízfolyásokat vízhozamuk és vízállásuk alapján állandó, közel állandó, időszakos (kiszáradó) kategóriákba lehet besorolni. A felszíni vizek, így a kiszáradó vízfolyások ökológiai állapotának meghatározása történhet az ott élő makroszkopikus vízi gerinctelen közösségek vizsgálatával, mivel igen gyorsan képesek reagálni és életciklusuk is elég hosszú.
Kutatásunkban azt vizsgáltuk, hogy a kiszáradási periódus hossza hogyan befolyásolja a víztér makroszkopikus vízi gerinctelen közösségét, illetve a kiszáradás utáni első vizes fázisban visszatérő közösség fajkészletét, abundancia viszonyait és közösségszerkezetét. Ezért kiválasztottunk 4 alföldi vízfolyást, melyekből EU VKI mennyiségi mintavételi módszerekkel vett mintákból határoztuk meg a vízi makroszkopikus gerinctelen egyedeket. A kiszáradás hossza szerint 4 kategóriát (0. = állandó, 1. = egyszer- , 2. = kétszer- , 3. = háromszor kiszáradó) állítottunk fel, melyeknek vizsgáltuk a fajszámát, taxonszámát, egyedszámát, standard egyedszámát. A kategóriákat statisztikai módszerekkel, metrikákkal össze is hasonlítottuk.
Eredményeinkben az időszakos kategóriák között nincsen számottevő eltérés a fajszámok és az egyedszámok arányában. A kiszáradás utáni első vizes fázisban a standard egyedszám lecsökken az időszakos kategóriákban, de nagy különbség itt sem tapasztalható közöttük (0. = 1653; 1. = 675; 2. = 613; 3. = 623). Taxonszámok esetében is hasonló figyelhető meg, viszont itt a 3. kategória értéke nagyobb, mint a 2. kategóriáé (0. = 35; 1. = 25; 2. = 10; 3. = 20).
Az értékek alakulásának egyik magyarázata lehet, hogy a mintavételi időszakok között általunk nem detektált vizes fázisok alakulhattak ki. Természetesen emellett még például a lokális eltérés, a szezonalitás és az éves diszperziós aktivitás is lehet befolyásoló tényező.
A vizsgálatunkkal többet tudtunk meg a rövid- és közepestávú kiszáradások hatásairól, mely azért fontos, mert az előrejelzések alapján először az ilyen típusú kiszáradások fognak terhelésként jelentkezni a vízfolyások esetében.



